മുഖം സുന്ദരമാക്കാം.. ആയുര്വേദത്തിലൂടെ! സൗന്ദര്യവര്ധക വസ്തുക്കളുടെ ഉപയോഗം മൂലം പൊതുവെ വിപരീതഫലങ്ങള് അഥവാ പ്രതിപ്രവര്ത്തനങ്ങള് ഉണ്ടായികാണാറുണ്ട്. കറുപ്പാണെങ്കിലും വെളുപ്പാണെങ്കിലും തിളങ്ങുന്ന മുഖം ആത്മവിശ്വാസം വര്ധിപ്പിക്കും. നിത്യവും കഴിക്കുന്ന ആഹാരം, ദഹനപ്രക്രീയയുടെ താളക്രമം, ഉറക്കം, മാനസിക ഭാവങ്ങള് തുടങ്ങി ഭൗതിക ചുറ്റുപാടുകള് വരെ മുഖസൗന്ദര്യത്തെ പ്രത്യക്ഷമായും പരോക്ഷമായും സ്വാധീനിക്കുന്നുണ്ട്. എണ്ണമയമുള്ള മുഖചര്മ്മമുള്ളവരും വരണ്ട ചര്മ്മമുള്ളവരും എന്ന് പൊതുവെ രണ്ടായി പറയപ്പെടുന്നുണ്ടെങ്കിലും ആയുര്വേദശാസ്ത്രമനുസരിച്ച് മൂന്ന് തരത്തില് കാണപ്പെടുന്നു. വാതികസ്വഭാവത്തോടു കൂടിയ ചര്മം കനം കുറഞ്ഞതും വരണ്ടതും തൊട്ടാല് തണുപ്പ് അനുഭവപ്പെടുന്നതും ചുളിവുകള് എളുപ്പം വീഴുവാന് സാധ്യതയുള്ളതുമാണ്. അതുകൊണ്ട് തന്നെ ഇത്തരം ചര്മ്മമുള്ളവര് വിദഗ്ധ ഉപദേശം കൂടാതെ സൗന്ദര്യവര്ധക വസ്തുക്കള് ഉപയോഗിക്കുന്നത് സൂക്ഷിക്കണം. അതുപോലെ കൂടുതല് എരിവ്, മസാലകള് ഇവയുടെ ഉപയോഗം നിയന്ത്രിക്കുന്നതും നല്ലതാണ്. കൗമാരക്കാരില് കൂടുതലായും കണ്ടുവരുന്ന സൗന്ദര്യആരോഗ്യ പ്രശ്നമായ മുഖക്കുരു ഗുരുതരമായ അസുഖമല്ലെങ്കിലും അതുളവാക്കുന്ന മാനസിക പ്രശ്നങ്ങള് ചില്ലറയല്ല. ഇതുമൂലം കൗമാരക്കാരില് ഉത്ക്കണ്ഠയും അപകര്ഷതാബോധവും കണ്ടുവരാറുണ്ട്. മാനസികപിരിമുറുക്കം ഈ പ്രശ്നത്തെ കൂട്ടുവാനെ ഉപകരിക്കുകയുള്ളൂ. ആഹാരനിയന്ത്രണവും അല്പം ശ്രദ്ധയും ഉണ്ടെങ്കില് ഇത് പരിഹരിക്കാവുന്നതേ ഉള്ളൂ. മുഖക്കുരുവിന്റെ പ്രശ്നം കൂടുതലായി അലട്ടുന്നവര് മുട്ട, കൊഴുപ്പുകള്, എണ്ണയിലും മറ്റും വറുത്ത ആഹാരപദാര്ഥങ്ങള്, തൈര്, പുളി, ഉപ്പ്, എരിവ്, മറ്റ് മസാലകള് എന്നിവയുടെ ഉപയോഗത്തില് നിയന്ത്രണം വരുത്തേണ്ടതാണ്. 1. മുഖക്കുരു മാറാനായി ആര്യവേപ്പിലയും പച്ചമഞ്ഞളും ചേര്ത്തരച്ച് കുഴമ്ബു രൂപത്തിലാക്കി മുഖത്ത് പുരട്ടി അരമണിക്കൂര് കഴിഞ്ഞ് ചെറുചൂടുവെള്ളത്തില് കഴുകി കളയുക. 2. പാച്ചോറ്റിത്തൊലി, കൊത്തമല്ലി, വയമ്ബ് എന്നിവ അരച്ച് പുരട്ടുന്നതും മുഖക്കുരുവിന് നല്ലതാണ്. 3. ആര്യവേപ്പിലയും ചെറുപയറും മഞ്ഞളും ചേര്ത്തരച്ച് പുരട്ടി ഉണങ്ങിയ ശേഷം ചെറുചൂടുവെള്ളത്തില് കഴുകുക. ആര്യവേപ്പില കഷായം കൊണ്ട് മുഖം കഴുകുന്നതും നല്ലതാണ്.The post മുഖം സുന്ദരമാക്കാം.. ആയുര്വേദത്തിലൂടെ! first appeared on MalayalamExpressOnline.